На 17 август 1944 г. Ерих Хартман става първи летец-изтребител в света по брой въздушни победи, задминавайки ранения си колега в 52-ра ескадра Герхард Баркхорн, с неговите 274 победи. Към 24 август 1944 г. личната сметка на Хартман достига 300 свалени самолета. През този месец сваля 78 съветски самолета, 19 от тях в рамките на два дни. За този резултат на 25 август е награден с Рицарски кръст с дъбови листа, мечове и диаманти. Едва 27 души в германските въоръжени сили са наградени с отличието. Диамантите по традиция връчва самият Хитлер. След неуспешния атентат на Клаус фон Щауфенберг от 20 юли 1944 г., охраната на Хитлер изисква военните да предават личното си оръжие преди аудиенцията. Хартман обаче отказва и заявява, че няма да приеме диамантите, ако демонстрират към него недоверие и му отнемат пистолета. След като се посъветват с полковник Николаус фон Белоу – адютанта на Хитлер, на Хартман е разрешено да запази оръжието си.&lt;br&gt;